05/06/2012 | Administración LocalMunicipal
Santiago de Compostela
Oficina da Cidade Histórica e Rehabilitación
Decreto de homologación do mobiliario das terrazas de hostalería

DECRETO.- Santiago de Compostela, 3 de maio de 2012 I. Con data 3 de maio de 2012, o xefe de servizo da Oficina da Cidade Histórica emite o seguinte informe en relación co disposto no artigo 9 da Ordenanza reguladora das terrazas e quioscos de hostalería: “O artigo 9 da Ordenanza reguladora das terrazas e quioscos de hostalería establece o seguinte con respecto ao mobiliario que se pode instalar: 1. Nas terrazas que se sitúen en solo de titularidade e uso público e nas que se instalen en solo privado que sexan visibles desde a vía pública, os elementos de mobiliario urbano ao servizo da instalación deberán pertencer a tipos previamente homologados. As terrazas xa existentes e autorizadas anteriormente á entrada en vigor desta ordenanza disporán dun período dun ano para substituír o mobiliario co que contan por outro homologado, se ben primarase que se faga esta substitución nos seis primeiros meses desde a data de entrada en vigor da ordenanza.2. Nun prazo de tres meses desde a entrada en vigor da ordenanza abrirase un período para que se presenten no Concello os distintos modelos de mobiliario de terrazas co fin de que sexan homologados. Os criterios de homologación serán os determinados polo órgano competente para autorizar o uso de terrazas, debéndose establecer criterios especiais para o ámbito do Plan especial 1, de protección e rehabilitación da cidade histórica de Santiago de Compostela (PE-1) e xenéricos para o resto dos ámbitos. De acordo co previsto neste artigo, é preciso que nos primeiros tres meses desde a entrada en vigor da ordenanza se proceda a homologar o mobiliario que se pode instalar nas terrazas. Pódense homologar modelos concretos (o cal obriga a que aqueles que instalen unha terraza de hostalería deben colocar só os modelos expresamente homologados e non se poderán colocar outros que veñan despois destes tres meses, incluso aínda que se axusten aos materiais e cores permitidos), ou fixar uns criterios de homologación que establezan uns tipos válidos de mobiliario (de feito o artigo 9 fala no seu primeiro parágrafo de “tipos previamente homologados” e no segundo, en cambio, menciona modelos homologados, se ben tamén menciona a existencia de criterios de homologación establecidos polo órgano competente para autorizar o uso de terrazas que, no caso do Concello de Santiago é o alcalde ou o concelleiro no que o Alcalde delegue esta competencia, que na actualidade é a concelleira de Urbanismo. De calquera xeito, o citado artigo 9 obriga a establecer criterios especiais para o ámbito do Plan especial 1, de protección e rehabilitación da cidade histórica de Santiago de Compostela. O Plan especial 1 non fixa especificamente cales son os materiais permitidos no mobiliario de terrazas de hostalería, pero para o caso dos rótulos e anuncios na planta baixa das edificacións do ámbito permite os seguintes materiais no artigo 127, que poden ser tomados como un exemplo indicativo: madeira, certos materiais metálicos (ferro, chapa metálica esmaltada o lacada, ou bronce) e outros que, como o metacrilato ou a pedra, non parecen adecuados para o mobiliario de terrazas. O artigo 127 prohibe explicitamente materiais plásticos, aceiro inoxidable e aluminio nas súas cores naturais ou acabados metalizados brillantes”. II. A Xunta de Goberno Local, con data 15 de xullo de 2011, delega na concelleira que asina as competencias outorgadas á mesma pola Disposición Adicional segunda 3 da Lei 30/07, de Contratos do Sector Público. III. Visto o exposto nos parágrafos anteriores e demais normativa de aplicación. ESTABLECER os seguintes criterios de homologación do mobiliario das terrazas de hostalería, de acordo co informe técnico do xefe de servizo da Oficina da Cidade Histórica de 3 de maio de 2012, e visto o disposto no artigo 9 da Ordenanza reguladora das terrazas e quioscos de hostalería e no Plan especial de protección e rehabilitación da cidade histórica: 1.- No ámbito de aplicación do Plan especial de protección e rehabilitación da cidade histórica, homológase o mobiliario fabricado cos seguintes materiais: madeira, vimbia, ferro forxado e materiais que imiten aos anteriores cunha calidade acordo co entorno, prohibíndose materiais plásticos, aceiro inoxidable e aluminio nas súas cores naturais ou acabados metalizados brillantes. Valoraranse proxectos individualizados, que pola singularidade e valor de conxunto que presenten, empreguen outros materiais que os recollidos no parágrafo anterior. No que se refire ás cores, homológanse as cores orixinais dos materiais, así como o negro, o branco, o castaño e o marrón, nas súas diferentes tonalidades. As formas do mobiliario serán acordes co entorno.2.- Fóra do ámbito de aplicación do Plan especial de protección e rehabilitación da cidade histórica, admítense os anteriores materiais, engadíndose outros novedosos que pola súa singularidade aporten valor ao proxecto presentado, sempre que estes teñan unha calidade adecuada co entorno, prohibíndose aceiro inoxidable e aluminio nas súas cores naturais ou acabados metalizados brillantes. Valoraranse proxectos individualizados, que pola singularidade e valor de conxunto que presenten, empreguen outros materiais que os recollidos no parágrafo anterior. Con respecto ás cores, evitaranse as tonalidades excesivamente rechamantes. O presente decreto expoñerase no taboleiro de Edictos do Concello e publicarase no BOP da Coruña e nun xornal con edición local. A CONCELLEIRA DELEGADA DE URBANISMO, VIVENDA, REHABILITACIÓN E CIDADE HISTÓRICA María Pardo Valdés